
Befagyó konfliktusok. A közigazgatási és más ügyben eljáró bíróságok közötti hatásköri összeütközések eljárási problémái

Kulcsszavak: közigazgatási per; hatásköri összeütközés; hatásköri bíróság; közigazgatási bíróság primátusa; vegyes tanács
Milyen jogorvoslati eszközök állnak az alperes rendelkezésére, ha a felperes tévesen perli őt polgári bíróság előtt? Át tudja terelni közigazgatási bírói útra az ügyet, ha a hatásköri kifogásának nem ad helyt a bíróság? Tud érvényesülni a közigazgatási ügyben eljáró bíróság primátusaként emlegetett elv, amelyet a közigazgatási perrendtartásról szóló 2017. évi I. törvény (a továbbiakban: Kp.) fektetett le?
A fenti kérdések arra mutatnak rá, hogy a közigazgatási és a más ügyben eljáró bíróságok közötti hatásköri összeütközésekre alkalmazandó eljárási szabályozással kapcsolatban sok a bizonytalanság, így a témával érdemes tudományos szinten foglalkozni. A tanulmány célja, hogy minél pontosabban azonosítsa a fennálló problémákat és ezekre megoldási javaslatot kínáljon.
A tanulmányban arra vállalkozom, hogy a javaslatot a történeti és a nemzetközi kontextus feltárására, valamint a hatályos szabályozás alapos értelmezésére építve dolgozom ki. A kutatás során alapvetően két módszertannal operáltam: az összehasonlító jog és a jogtörténet eszköztárát vettem igénybe ahhoz, hogy minél megalapozottabb javaslatokat tudjak megfogalmazni. A pályamunka érdemben ismerteti a vonatkozó francia és német szabályozást és az azt tárgyaló szakirodalmat, amivel álláspontom szerint jelentősen hozzá tud járulni a közigazgatási jogi szakirodalomhoz, hiszen ezek fejleményeiről magyar nyelven évtizedek óta nem született beszámoló.
A tanulmányban külön fejezetet szenteltem a francia, a német és a magyar jogrendszernek, minél teljesebb képet adva a három ország releváns eljárásjogi szabályairól. Ezek után következik a hatályos magyar jog fent említett problémás pontjának és az erre vonatkozó megoldási lehetőségnek az elemzése. A tanulmányt de lege ferenda javaslatok zárják.
Az általam legfontosabbnak tartott végkövetkeztetés az, hogy a pozitív összeütközésekre kialakított francia eljárásrend (az ún. panaszjog) átvétele úgy tudná orvosolni a jelenlegi rendszer problémáit, hogy közben azzal a koncepcióval is összhangban áll, ami a jogalkotót a Kp. hatályos szabályainak megalkotásánál vezette.



